TVR introduce cenzura prin Regulamentul pe care l-a dat la semnat angajaților! Abia numită de Parlament, la propunerea PSD, Doina Gradea, șefa televiziunii publice, cere angajaților să-și alinieze opiniile ”poziției editoriale a TVR pe o anumită temă publică”, lucru care încalcă legea

marți, 17 aprilie 2018, 1:35

Conducerea televiziunii publice a distribuit angajaților noul Regulament de conduită.

În el sunt câteva lucruri de bun simț și necesare.

Cum ar fi ideea că dacă lucrezi în televiziunea publică nu poți aparține unui partid politic.

Sau obligația conducerii postului și a oricărui jurnalist, cameraman, producător sau alt angajat de a nu susține campaniile unui partid, oricare ar fi acesta.

Dar, tot în el, sunt fixate obligații, care țin de lege, de ABC-ul jurnalismului și al democrației, pe toate trei încălcîndu-le flagrant.

Doina Gradea a devenit președintele actual al TVR prin susținerea PSD și prin aportul personal al lui Liviu Dragnea.

Multă vreme ea a fost în trustul Pro șefa neoficială, dar supremă, a ”comunicării corporate”, care, așa cum a fost aplicată de ea acolo, a însemnat o luptă permanentă între interesele comerciale și de influență ale companiei și libertatea de exprimare a jurnaliștilor.

Acum, Doina Gradea face ce a învățat și se joacă de-a șeful libertății de exprimare a angajaților TVR.

Iată ce li s-a dat oamenilor din TVR să semneze:

”8.3. Orice articol pe subiecte în afara temelor enunţate (subiecte controversate) semnat sau susţinut nu trebuie să contrazică poziţia (editorială) a TVR asupra temei în discuţie”.

Aceasta este, după orice criterii, o încălcare a ideii că ”opinia este liberă, iar faptele sunt sacre”, unul din temeiurile presei.

Potrivit Regulamentului, ”Articol” se referă la ”articolele din presa scrisă sau online”.

Cu alte cuvinte, conducerea TVR crede că are dreptul ca să prestabilească judecățile de valoare ale oamenilor săi, exprimate pe internet sau în ziare.

Potrivit punctului 8.3 din Regulament, angajații TVR nu ar avea voie să contrazică, în opiniile lor, ”poziția editorială a TVR”.

Iar aici se deschide un front mai larg al cenzurii, venite din faptul că, pur și simplu, acești oameni nu înțeleg ce fac!

Ce înseamnă ”poziția editorială a TVR pe o temă în discuție?”.

Poate un șef al TVR să decidă că televiziunea este, să zicem, pro sau contra legiferării familiei tradiționale?

Poate să decidă că TVR este pentru sau împotriva imigrației?

Bineînțeles că, potrivit legii Audiovizuale, nu poate, pentru că asta ar însemna o imixtiune în libertatea redacției + o încălcare a ideii că misiunea TVR e să fie echilibrat și să aibă acuratețe.

Dar Doina Gradea și colegii săi care au întocmit Regulamentul cred că cineva, fie și din interiorul redacției, are dreptul să fixeze ”poziția editorială a TVR pe o temă în discuție”!

Și că, odată stabilită această linie unică, oamenii din TVR sunt obligați să se abțină de la orice altă părere exprimată public.

Ce se întâmplă dacă nu respecți regulamentul?

”Codul de conduită va fi considerat clauză a contractului individual de muncă al personalului de specialitate şi al celui de conducere din SRTv, iar nerespectarea lui este considerată ca fiind abatere deosebit de gravă şi va atrage sancţiuni disciplinare şi patrimoniale asupra persoanei vinovate pentru prejudiciul material şi/sau moral adus SRTV”.

CE SPUNE TVR

Stimate domnule Tolontan,

Ca urmare a articolului „TVR introduce cenzura prin Regulamentul pe care l-a dat la semnat angajaților!”, publicat pe blogul tolo.ro, dorim să facem următoarele precizări, pentru acurateţe şi respectând dreptul opiniei publice la o informare corectă:

• Conducerea televiziunii publice NU a distribuit angajaților un nou Regulament de conduită. „Codul de conduită pentru angajaţii şi colaboratorii din TVR” este în vigoare din anul 2007 şi nu a suferit modificări de la data publicării pe site-ul intern al SRTv (2 februarie 2007). Regulamentul este publicat şi pe site-ul tvr.ro, secţiunea „Regulamente”.

• În ceea ce priveşte comunicarea prevederilor către salariaţi, aceasta a fost făcută în structura Producătorului General, în acord cu Anexa nr. 4.1 a Ordinului nr. 400/2015 pentru aprobarea Codului controlului intern/managerial al entităţilor publice, emis de Secretariatul General al Guvernului.

Conform anexei menţionate, anual, instituţiile publice au obligaţia de a evalua implementarea standardelor de control intern managerial. Primul dintre aceste standarde se referă la etică şi integritate şi vizează comunicarea către personal a unui cod de conduită.

Menţionăm că printre priorităţile actualului management al TVR se numără şi elaborarea sau îmbunătăţirea regulamentelor şi a procedurilor interne, în conformitate cu realităţile peisajului mass-media actual.

În acord cu misiunea publică a Societăţii, poziţia editorială promovată de TVR este aceea de a prezenta în mod obiectiv, imparţial şi echilibrat realităţile vieţii social-politice şi economice interne şi internaţionale şi de a asigura informarea corectă a cetăţenilor.

Apreciind preocuparea dumneavoastră constantă pentru activitatea managerială din cadrul televiziunii publice şi pentru interpretarea juridică a actelor normative care guvernează activitatea TVR, inclusiv a regulamentelor interne, considerăm că articolul dvs. conţine informaţii tendenţioase şi pur subiective cu privirea la postul public de televiziune. Aceste interpretări nu au nicio fundamentare legală, fiind pure speculaţii.

În spiritul deontologiei profesionale, vă rugăm ca atunci când elaboraţi un material care vizează televiziunea publică, să solicitaţi informaţii şi clarificări privind activitatea TVR.

Vă mulţumim!

Serviciul Comunicare, Relaţii Publice şi Protocol